Vedtekter for Kvam barnehage SA

 org.nr. 969752704

**Vedtatt på ekstraordinært årsmøtet den 30.09.15, da vi gikk over til samvirkeforetak fra å ha vært ideell forening. Sist endret på årsmøtet 11.05.2020.**

#

# 1*.* Sammenslutningsform, foretaksnavn og forretningskontor

Sammenslutningen er et samvirkeforetak med foretaksnavn Kvam barnehage SA. Foretaket har forretningskontor i Steinkjer kommune.

# 2. Formål

Foretakets formål er å eie og drive barnehage til det beste for medlemmene og deres barn. Foretaket skal fremme medlemmenes økonomiske interesser gjennom deres deltakelse i virksomheten som kjøpere av barnehagetjenester fra foretaket. Formålet er ikke kapitalavkastning til medlemmene. Anvendelse av årsoverskudd skal godskrives/belastes egenkapitalen i foretaket.

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi.

Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

Barnehagen skal drives i samsvar med de til enhver tid gjeldende lover, forskrifter, vedtekter, fastsatt budsjett og årsplan for barnehagevirksomheten.

# 3. Eierforhold

De foreldre/foresatte som til enhver tid har barn i barnehagen er medeiere i samvirkeforetaket Kvam barnehage. Medlemmene skal ikke betale medlemskontingent. Medlemmene skal ikke betale andelsinnskudd. Medlemmene hefter ikke overfor kreditorene for foretakets forpliktelser.

Samvirkeforetaket skal ha et styre med minst 5 medlemmer, derav 1 ansatte representant. Foretaket skal ha en daglig leder, styret tilsetter daglig leder. Samvirkeforetaket skal ha et foreldreråd og et samarbeidsutvalg. Jf. § 4 Lov om barnehager.

# 4. Årsmøtet – Foreldreråd.

Årsmøte er Kvam Barnehage sitt øverste organ og fungerer også som **foreldreråd**. Årsmøtet skal avholdes innen utgangen av april måned. Innkalling og underretning med saksliste skal være skriftlig og sendes foreldre/foresatte med minst 14 dagers varsel. På årsmøtet skal det føres protokoll. Styret foretar innkalling og fastsetter saksliste som blant annet skal inneholde:

1) Valg av møteleder

2) Styrets årsmelding

3) Godkjenning av regnskap

4) Godkjenning av budsjett

5) Valg av styremedlemmer og styrets leder

6) Valg av opptakskomite

7) Valg av valgkomite

8) Valg av 2 revisorer

9) Eventuelle forslag til vedtektsendringer

10) Eventuelle forslag om oppløsning

11) Eventuell arbeidsinstruks for styrer

12) Andre saker som styret ifølge vedtekter, eller etter eget initiativ, skal legge fram på årsmøtet, eller som er sendt inn av foreldrene

Styrets forslag må være inntatt i den utsendte underretningen med saksliste. Forslag fra foreldrene må for å kunne bli behandlet, være styret i hende innen en uke før satt dato for årsmøtet.

Eierstyret kan også kalle inn til foreldreråd utenom årsmøtet for å ta opp saker av interesse for foreldre/foresatte.

Ved avstemming i foreldrerådet/årsmøtet gis en stemme for hvert barn til foreldre/foresatte. Vedtak kan treffes ved alminnelig flertall (mer enn halvparten av frammøtte må stemme for). For vedtak om vedtektsendring kreves 2/3 flertall og for vedtak om oppløsning kreves ¾ flertall.

# 5. Ekstraordinært årsmøte.

Ekstraordinært årsmøte skal avholdes når styret eller minst ¼ av foreldrene krever det. For ekstraordinært årsmøte gjelder de samme saksbehandlingsregler som for ordinært årsmøte. Bare den/de saker som foranlediger innkallingen behandles. Saken(e) må være meddelt styret på forhånd og være tatt med på saklisten.

# 6. Fordeling av nettoformuen ved oppløsning av samvirkeforetaket

Ved oppløsning skal gjelda til barnehagen først dekkes. Blir det midler til overs, skal det velges en egen nemnd, som skal ha ansvar for å forvalte disse midlene. Et overskudd skal benyttes til allmennyttige formål, fortrinnsvis til barn og unge i Kvam.

# 7. Voldgift

Tvist om tolkninger av vedtekter, avtaler mv skal først søkes løst minnelig gjennom forhandlinger. Fører slike forhandlinger ikke fram, kan hver av partene forlange tvisten avgjort ved voldgift, etter tvistelovens regler.

# 8. Eierstyret, samarbeidsutvalg, opptaksnemnd og valgnemnd

## **8.1 Foreldreråd (årsmøte**)

Foreldrerådet består av alle foreldre/foresatte som har barn i barnehagen. Se årsmøtet.

Foreldrerådet skal fremme samarbeid mellom heim og barnehage. Det kan ta opp saker som er av felles interesse for foreldrene. Foreldrerådet skal også bli forelagt viktige saker. Ved avstemming i foreldrerådet/årsmøtet gis en stemme for hvert barn til foreldre/foresatte.

## 8.2 Eierstyret

Årsmøtet velger 4 representanter til eierstyret. Styrets leder velges av årsmøtet blant styremedlemmene for ett år om gangen. De ansatte velger en representant til styret for 1 år. Årsmøtevalgte styremedlemmer velges for to år om gangen. Styret velger egen sekretær. Eierstyret skal ivareta eieroppgavene. De er barnehagen sin arbeidsgiver. Oppgaver er:

* Legge til rette for at barnehagens styrer kan lede og administrere det daglige arbeidet.
* Styret er ansvarlig for samarbeidet med utleier (grendehuset SA). Styret skal delta på årlige møter med grendehuset for å sikre god dialog.
* Ta avgjørelser som angår barnehagens rammer og drift
* Styret skal lede og føre tilsyn med at barnehagen drives i samsvar med gjeldende lover, forskrifter og vedtekter samt årsmøtets beslutninger.
* Behandle klager på opptak av barn
* Legge fram forslag til budsjett innen medio November sammen med styrer i barnehagen.
* Styret skal sørge for en betryggende regnskapsførsel. Regnskapet sammen med styrets beretning skal forelegges årsmøtet
* I samarbeid med barnehagens styrer skal styret delta i ansettelsesprosesser av barnehagepersonale
* I samarbeid med barnehagens styrer, skal styret ha oversikt over ansattes stillingsinstrukser og ha mulighet til å foreslå endringer i instruksene. Endringer vedtas i samarbeid med styrer.

Barnehagen forpliktes utad av styret ved underskrift av styrets leder og ett av de blant foreldrene valgte styremedlemmer. Eierstyret bestemmer selv om de vil være med i Samarbeidsutvalget. Styremøter holdes etter en fastsatt plan utarbeidet av styret og for øvrig når styrets leder finner det nødvendig. Styrer har møte-, tale- og forslagsrett i styret. Som styrets vedtak gjelder det som flertallet av de møtende har stemt for. Ved stemmelikhet gjelder det som lederen har stemt for. Er lederen ikke til stede, gjelder det som møtelederen har stemt for. Over styremøtene skrives referat som henges tilgjengelig for foreldrene. Saker som er konfidensielle utelates i dette referatet.

## 8.3 Samarbeidsutvalg

Samarbeidsutvalget består av en representant for foreldrene, de ansattes representant samt styreleder (eller nestleder). Foreldrerepresentanten velges på barnehageårets første foreldremøte. Foreldrerepresentanten blir automatisk samarbeidsutvalgets leder. Samarbeidsutvalget sine oppgaver:

* Være rådgivende, kontaktskapende og samordnende
* Ivareta samarbeid mellom barnehagen og foreldrene, og barnehagen og lokalsamfunnet.
* Bli forelagt saker - uttale seg i saker som er av viktighet for barnehagen sitt innhold, virksomhet og forhold til foreldrene. F.eks. budsjett og driftsendringer
* Sette i gang tiltak som f.eks. dugnader, temakvelder, markeringer sammen med barna, utflukter besøk o.l.
* Fastsette årsplan for barnehagen
* Vurdere innhold i barnehagen
* Samarbeidsutvalget skal påpeke ovenfor eier og kan melde fra til kommunen dersom barnehagen ikke driver innenfor de rammene som settes av gjeldende lover, forskrifter, vedtekter og barnehagens budsjett.

## 8.4 Opptakskomite

Opptakskomiteen består av tre medlemmer. Disse velges blant de foreldrene som har barn i et av de to eldste årskullene i barnehagen. Styrer lager forslag til opptak som komiteen fatter et vedtak ut fra.

## 8.5 Valgkomite

Komiteen består av 2 medlemmer. En representant velges hvert år for 2 år slik at det hele tiden er kontinuitet. Komiteen skal komme med forslag til representanter til eierstyre, samarbeidsutvalg, opptakskomite, revisorer og valgkomite. Valgkomiteen konstituerer seg selv. Kandidater som blir foreslått bør være forespurt på forhånd.

## 8.6 Revisorer

Barnehagen skal ha to revisorer. En representant velges hvert år for 2 år slik at det hele tiden er kontinuitet. Revisorene konstituerer seg selv.

# 9. Arealutnytting

Kvam barnehage er godkjent med et netto leke- og oppholdsarealetter barnehagelovens bestemmelser, den veiledende norm er på 4 m2 netto pr. barn over tre år og 5,3 m2 for barn under 3 år. Kvam Barnehage er godkjent for barn i alderen 0 – 5 år*.*

# 10. Opptak av barn

Kvam Barnehage er åpen for barn i alderen 0 år og fram til skolestart. Opptak følger kommunens tidsfrister, og er samordnet med andre barnehager i kommunen. Ved hovedopptak tildeles barnehageplass fra 1. august det året det søkes plass. Dersom der er eller blir ledig plass, kan barnet bli tildelt plass tidligere eller senere. Plassen blir tildelt med utgangspunkt i gjeldende telledatoer for barnegruppen. Telledatoene settes av Steinkjer kommune. Barn som tildeles plass ved Kvam barnehage beholder denne til skolestart eller til plassen sies opp skriftlig. Oppsigelsen skal være skriftlig og med to måneders varsel.

Ved opptak av barn legges vekt på følgende kriterier:

1. Barn med nedsatt funksjonsevne, jfr. barnehagelovens § 13, har rett til barnehageplass og skal prioriteres ved opptak.
2. Barn i Kvam skolekrets skal prioriteres
3. Barn som har rett til plass i barnehage etter barnehagelovens § 12 a. skal prioriteres ved opptak i den enkelte barnehage.

Blant disse gjøres opptak etter følgende prioriterte kriterier:

a) Søsken, der eldre søsken har plass i barnehagen

b) Barn bosatt i Kvam skolekrets

c) Barn som ikke er bosatt i barnehagens skolekrets

Innenforpunkt a) – c) prioriteres etter alder (eldste barn først).

1. Barn som ikke har rett til barnehageplass etter lov om barnehager prioriteres etter alder (eldste barn først).

Supplerende opptak skjer fortløpende etter oppsatt venteliste. Barn som søker etter fristen for hovedopptak blir satt fortløpende nederst på venteliste etter søknadsdato. Søknad om opptak skjer etter forutgående kunngjøring i lokalpressen. Søknaden sendes elektronisk på fastsatt skjema. Vedlegg som for eksempel uttalelse fra lege, helsesøster og lignende sendes per post til avdeling, skole og barnehage. Klage på vedtak om opptak sendes styret.

# 11. Åpningstid

## 11.1 Generelt

Barnehageåret starter 1. august og slutter 31. juli påfølgende år. Gjeldende åpningstid for Kvam barnehage skal være innenfor tidsrommet 06.30 – 16.30. Styrer sammen med eierstyret vurderer åpningstiden i samråd med barnas foresatte.

Barnehagen har 5 planleggingsdager per år. Barnehagen er stengt på personalets planleggingsdager.

Det søkes å holde stengt i påska dersom færre enn 4 barn har behov for plass. Barnehagen holdes stengt julaften, hele mellomjula og nyttårsaften, samt onsdag før skjærtorsdag. Barnehagen holder stengt 3 uker i sommerferien, uke 28, 29 og 30. Barn som har plass i Kvam barnehage skal ha minimum 4 ukers ferie i løpet av barnehageåret.

## 11.2 Heldagstilbud

Tilbudet skal være åpent minimum 8,5 timer alle hverdager.

## 11.3 Ansatte

De ansatte skal avvikle 3 ukers samtidig ferie i skolens sommerferie. Barnehagen skal da være stengt. Øvrig ferie avtales individuelt med styrer. Personalet skal kunne ta ut avspasering etter eget ønske og i samråd med styrer. Personalet er underlagt ferieloven

# 12. Betaling

Barnehagen følger Steinkjer kommunes satser for foreldrebetaling og matpenger.

* Det betales for 11 (elleve) måneder per år
* Det betales kun hel eller halv månedskontingent
* Nye barn som begynner i barnehagen før den 15. i måneden betaler hel kontingent. Barn som begynner etter den 15. i måneden betaler halv kontingent. Tilsvarende når barn slutter.
* Som nevnt under pkt. 10, tildeles plassen ut i fra telledatoer angitt av Steinkjer kommune. Betaling skjer fra og med måneden barnet blir tildelt plass, uavhengig om plassen benyttes eller ikke.

Ved mislighold av betaling vil barnet kunne miste plassen. Styret har fullmakt, til å si opp plassen. Fire (4) uker er betalingsfrie pga. ferieavvikling. Betalingsfritaket er lagt til juli måned. Det betales således ikke kontingent i juli måned. Styret har fullmakt til å gi betalingsfritak for barn som har hatt lengre enn 14 dagers legitimert sykefravær.

Ved overskridelse av oppholdstiden i barnehagen ilegges et gebyr. Gebyrsatsen fastsettes av styret, og er fra 27.03.17 kr. 250,- per påbegynte kvarter etter ordinær stengetid.

# 13. Oppsigelse av plass

Oppsigelse av plass medfører at barnet mister barnehageplassen. Oppsigelse av plass skal skje skriftlig med minst to (2) kalendermåneders varsel. Dette innebærer at oppsigelse starter fra den første kalenderdag i påfølgende måned etter at oppsigelsen er mottatt av barnehagen, og varer ut neste måned. Etter 1. mars i barnehageåret vil ikke oppsigelse av plassen gi fritak for foreldrebetaling for inneværende barnehageår (tom 1. august).

# 14. Eksklusjon

Foreldre som overtrer vedtektene eller lovlige fattede årsmøte- og styrevedtak, skal første gang gis skriftlig advarsel av styret. Ved gjentatt mislighold av foreldrebetaling kan styret vedta at barnet kan miste plassen.

# 15. Internkontroll

Kvam barnehagen er forpliktet til å arbeide i tråd med Forskrift om systematisk helse, miljø og sikkerhetsarbeid i virksomheten (Forskrift om i internkontroll fastsatt ved kgl. res. 22.03.91).

Forskrift om internkontroll gir bestemmelser om at den som er ansvarlig for virksomheten plikter å sørge for systematisk oppfølging av gjeldende krav fastsatt i arbeidsmiljøloven, forurensningsloven, brann- og eksplosjonsloven*,* produktkontroll-loven, sivilforsvarsloven og lov om tilsyn med elektrisk anlegg og elektrisk utstyr.

Formålet er å fremme helse, miljø og sikkerhet på arbeidsplassen.

Barnehagen ved styrer må utarbeide sitt eget internkontrollsystem (Jfr. Forskrift om miljørettet helsevern i barnehager og skoler mv. § 4. Ansvar. Internkontroll).